Hvis ikke det var for en snarrådig nabo, kunne en ekstremt langfingret cykeltyv være sluppet væk med dyre cykler for titusindevis af kroner. Klokken 05.18 i morges så en nabo til Han Herred Efterskole ved Fjerritslev, at en mand parkerede en sort VW Transporter ved skolen og klippede låse på cykler op med en boltsaks, inden han smed dem ind bag i bilen og kørte sydpå over Aggersundbroen. - Omkring tre kvarter senere så en patrulje varebilen ved Hobro og fik den bragt til standsning. Bag i bilen fandt man en bunke dyre cykler - fortrinsvis mountainbikes, fortæller vagthavende hos Nordjyllands Politi, Jess Faldberg. VW Transporteren er indregistreret og hører hjemme i Vordingborg på Sjælland, og manden sidder nu fængslet på politigården i Aalborg. - Der har også været et større cykeltyveri på Farsø Efterskole, så vi er lige nu ved at undersøge, om der er en sammenhæng, og om det skulle være samme mand, der har stjålet cykler begge steder. Når to efterskoler får stjålet cykler på samme tid i begyndelsen af efterårsferien, hvor eleverne er hjemme - så kunne noget tyde på, at det er planlagt, fortæller politikommissær Sune Myrup fra Nordjyllands Politi. - Vi vil i løbet af dagen beslutte, om manden skal fremstilles i grundlovsforhør, og om dørene skal lukkes af hensyn til den videre efterforskning, siger Sune Myrup. På Han Herred Efterskole har man allerede fået afleveret otte cykler tilbage, fortæller forstander Svend Aage Nielsen.

Opsummering:
En hard-core cykeltyv fik kun nogle få minutter med en stor bunke stjålne cykler i bagagerummet, inden politiet fik ham stoppet.